Dele van Kempton Park steeds sonder elektrisiteitArgieffoto Die Stad Ekurhuleni het gesê hy werk onverpoosd om elektrisiteit na alle dele van Kempton Park te herstel wat al sedert Vrydag ŉ kragonderbreking beleef. Die kragtoevoer sal na verwagting teen Dinsdag herstel wees. “Die kragonderbreking, wat groot dele van Kempton Park raak, is veroorsaak deur ŉ veldbrand wat ŉ 66 000 volt olie-gevulde-kragkabel beskadig het. Die kragkabel is geleë in ŉ tonnel tussen die substasie en die betrokke verbruikers,” het die stad Sondag in ŉ verklaring gesê. Weens die tegniese ingewikkeldheid van die kabel vereis “meer as vyf dae om te herstel”. Dit moet skoongemaak word, die ou olie moet uitgetap word, die kabel moet hervul word met nuwe olie, en getoets word in ŉ tyd-beheerde prosedure. Die werk word gedoen deur personeel met gespesialiseerde vaardighede, wat deur die kabelvervaardiger verskaf word. Weens die lang tydsduur om die kabel tot volle funksionaliteit te herstel, is sommige woonbuurte aan ŉ tydelike kragkabel verbind. Die tydelike kragkabel het egter slegs beperkte kapasiteit en sommige gebiede bly dus sonder elektrisiteit om oorlading te voorkom. “Stad Ekurhuleni werk met Eskom en Stad Tshwane om die werk so vinnig as moontlik af te handel deur die nodige komponente te bekom. Dit is die tipe verhouding wat die stad met naburige munisipaliteite en Eskom gebou het.” Die kragonderbreking wat Vrydag in Benoni plaasgevind het, en intussen opgelos is, hou nie verband met hierdie voorval nie, lui die verklaring. Die stad vra om verskoning vir die ongerief. “Ons werk steeds in 24-uur-skofte om teen Dinsdag die kragtoevoer na alle gebied te herstel.”